
Eltérő típusú peszticidek oxidáció hatására végbemenő degradációjának vizsgálata, a feltételezett mechanizmusok feltárása

Vizsgálataink középpontjában különböző kémiai szerkezetű növényvédő szerek oxidációs stabilitásának vizsgálata áll. Kutatásaink során célunk annak megállapítása, hogy különböző szerkezetű peszticidek ellenállnak-e az őket ért oxidációs hatásoknak, valamint eltérő oxidációs körülmények hatására a peszticidek milyen mértékű degradációja következik be. Az oxidációs eljárások nagy nehézségekbe ütköznek megfelelő környezeti viszonyokat modellező rendszerek hiányában. Mi ezen célra a Fenton-reakciót alkalmaztuk, illetve fejlesztettük tovább és adaptáltuk a mi vizsgálati rendszerünkbe, mivel ez a viszonylag enyhe oxidációs eljárás módot ad az átalakulás részlépéseinek értelmezésére is. Amennyiben oxidációs degradáció végbemegy, célunk a bomlástermékek azonosítása, keletkezésük során arányaik megállapítása. Az azonosított degradátumok alapján feltételezett bomlási mechanizmusra teszünk javaslatot.



